CELEX: 32017D0784
Language: da
Date: 2017-04-25 00:00:00
Title: Rådets gennemførelsesafgørelse (EU) 2017/784 af 25. april 2017 om tilladelse til Den Italienske Republik til at anvende en særlig foranstaltning, der fraviger artikel 206 og 226 i direktiv 2006/112/EF om det fælles merværdiafgiftssystem og om ophævelse af gennemførelsesafgørelse (EU) 2015/1401

6.5.2017   
            
            
               DA
            
            
               Den Europæiske Unions Tidende
            
            
               L 118/17
            
         RÅDETS GENNEMFØRELSESAFGØRELSE (EU) 2017/784
   af 25. april 2017
   om tilladelse til Den Italienske Republik til at anvende en særlig foranstaltning, der fraviger artikel 206 og 226 i direktiv 2006/112/EF om det fælles merværdiafgiftssystem og om ophævelse af gennemførelsesafgørelse (EU) 2015/1401
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved Rådets gennemførelsesafgørelse (EU) 2015/1401 (2) fik Italien tilladelse til at kræve, at moms på levering til offentlige myndigheder skal indbetales af disse myndigheder på en særskilt og lukket bankkonto tilhørende skattemyndighederne. Foranstaltningen indebærer en fravigelse af artikel 206 og 226 i direktiv 2006/112/EF for så vidt angår bestemmelserne vedrørende momsbetaling og fakturering.
            
         
               (2)
            
            
               Ved brev registreret i Kommissionen den 16. februar 2017 anmodede Italien om en forlængelse af denne tilladelse. Samtidig anmodede Italien om, at fravigelsens omfang udvides til at omfatte levering af varer og tjenesteydelser til både selskaber, der kontrolleres af centrale og lokale offentlige myndigheder, og til selskaber, der er opført i Financial Times Stock Exchange Milano Indice di Borsa-indekset (»FTSE MIB-indekset«).
            
         
               (3)
            
            
               Ved brev af 15. marts 2017 underrettede Kommissionen de øvrige medlemsstater om Italiens anmodning. Ved brev af 16. marts 2017 underrettede Kommissionen Italien om, at den rådede over alle de nødvendige oplysninger for at vurdere anmodningen.
            
         
               (4)
            
            
               Italien har indført ekstra kontrolforanstaltninger for at gøre det muligt for skattemyndighederne at krydstjekke de forskellige aktørers transaktioner og overvåge indbetalingen af moms på de lukkede konti. Disse kontrolforanstaltninger er imidlertid stadig i opstartsfasen, og der er behov for mere tid til at vurdere deres effektivitet med hensyn til at anspore skatteyderne til at overholde deres momsforpligtelser. Italien kan således ikke nå at afslutte tiltagene til og gennemførelsen af en passende kontrolpolitik, før gennemførelsesafgørelse (EU) 2015/1401 udløber den 31. december 2017. Italien har derfor anmodet om tilladelse til at forlænge fravigelsen.
            
         
               (5)
            
            
               Italien har konstateret, at der foregår unddragelse i forbindelse med levering af varer og tjenesteydelser til andre enheder, der kontrolleres af centrale og lokale offentlige myndigheder, samt til en række selskaber, der er opført i FTSE MIB-indekset. For at bekæmpe skatteunddragelse i form af manglende momsbetaling blandt leverandører til disse enheder anmoder Italien om tilladelse til at fravige artikel 206 i direktiv 2006/112/EF og til at kræve, at den moms, der skal betales for levering af varer og tjenesteydelser til de selskaber, der kontrolleres af centrale og lokale offentlige myndigheder, og til de selskaber, der er opført i FTSE MIB-indekset, indbetales af disse enheder på skattemyndighedernes særskilte og lukkede konti. Det er desuden nødvendigt at fravige artikel 226 i direktiv 2006/112/EF for at gøre det muligt at indføre en særlig bemærkning på fakturaen om, at momsen skal indbetales på denne særlige konto.
            
         
               (6)
            
            
               En af foranstaltningens konsekvenser er, at leverandørerne som momspligtige personer ikke kan modregne den indgående moms i den udgående moms. De risikerer konstant at befinde sig i en svag økonomisk stilling og kan være nødsaget til at anmode skattemyndighederne om momsrefusion. I den rapport, der blev fremlagt i juni 2016 i overensstemmelse med artikel 3, stk. 2, i gennemførelsesafgørelse (EU) 2015/1401, anfører Italien, at dets momsrefusionssystem fungerer korrekt, og at den gennemsnitlige varighed af refusionsprocedurerne ikke overstiger tre måneder. Italien har desuden fremlagt oplysninger om, at leverandører til offentlige myndigheder er omfattet af en særlig prioriteret procedure, så refusionsproceduren bliver endnu kortere. Italien forventer, at de nyindførte regler effektivt kan håndtere eventuelle stigninger antallet af anmodninger om momsrefusion.
            
         
               (7)
            
            
               I 2014 indførte Italien et krav om, at levering af varer og tjenesteydelser til offentlige myndigheder faktureres elektronisk. Dette burde gøre det muligt i fremtiden at kontrollere den berørte sektor ordentligt, når der på baggrund af de elektroniske oplysninger er blevet udviklet og indført en passende kontrolpolitik. Fra den 1. januar 2017 gælder yderligere kontrolforanstaltninger i Italien: et valgfrit regnskabssystem (dvs. elektronisk fakturering) og obligatorisk indberetning til skattemyndighederne af oplysninger om udstedte og modtagne fakturaer, som gælder for både de selskaber, der vil blive omfattet af fravigelsen, og deres leverandører. Disse foranstaltninger har til formål at sætte de italienske skattemyndigheder i stand til at krydstjekke de forskellige aktørers transaktioner og overvåge momsbetalingerne. Når denne ordning er fuldt ud gennemført, bør der ikke længere være behov for at fravige direktiv 2006/112/EF. Derfor har Italien forsikret om ikke at ville ansøge om forlængelse af fravigelsen.
            
         
               (8)
            
            
               Den pågældende fravigelse bør være tidsbegrænset, så det er muligt at foretage en vurdering af, om den særlige foranstaltning er hensigtsmæssig og effektiv.
            
         
               (9)
            
            
               For at sikre den nødvendige opfølgning inden for rammerne af denne fravigelse og navnlig dens virkning på momsrefusion til de skattepligtige personer, der er omfattet af fravigelsen, bør der stilles krav om, at Italien senest 15 måneder efter fravigelsesforanstaltningens ikrafttræden fremlægger en rapport for Kommissionen med om den generelle situation for så vidt angår momsrefusion til skattepligtige personer og navnlig af den gennemsnitlige tid, det tager, samt af foranstaltningernes effektivitet med hensyn til at nedbringe omfanget af momsunddragelse i de berørte sektorer. Italien bør videreføre sine reformer med henblik på at sikre en velfungerende og hurtig momsrefusionsprocedure.
            
         
               (10)
            
            
               Fravigelsesforanstaltningen står i rimeligt forhold til de tilstræbte mål, eftersom den er tidsbegrænset og begrænset til sektorer, der udgør et betragteligt problem hvad angår momsunddragelse. Desuden er der ingen risiko for, at anvendelsen af foranstaltningen giver anledning til unddragelse i andre sektorer eller andre medlemsstater.
            
         
               (11)
            
            
               Foranstaltningen påvirker ikke negativt de samlede indtægter fra moms, der opkræves i det endelige forbrugsled, og den har ingen negativ indvirkning på Unionens egne indtægter fra moms.
            
         
               (12)
            
            
               Gennemførelsesafgørelse (EU) 2015/1401 bør ophæves —
            
         VEDTAGET DENNE AFGØRELSE:
   Artikel 1
   Uanset artikel 206 i direktiv 2006/112/EF tillades det, at Italien fastsætter, at den moms, der skal betales af leveringer af varer og tjenesteydelser til følgende enheder, skal indbetales af modtageren på en særskilt og lukket bankkonto tilhørende skattemyndighederne:
   
               —
            
            
               offentlige myndigheder
            
         
               —
            
            
               selskaber, der kontrolleres af offentlige myndigheder som omhandlet i artikel 2359 i den italienske civillov (Codice Civile)
            
         
               —
            
            
               den liste af børsnoterede selskaber opført i FTSE MIB-indekset, som Italien offentliggør i det italienske statstidende (Gazzetta Ufficiale) efter den 28. april 2017, og som om nødvendigt ændres årligt.
            
         Artikel 2
   Uanset artikel 226 i direktiv 2006/112/EF tillades det, at Italien stiller krav om, at fakturaer, der udstedes i forbindelse med levering af varer og tjenesteydelser til de enheder, der er nævnt i artikel 1, forsynes med en særlig bemærkning om, at momsen skal indbetales på en særskilt og lukket bankkonto tilhørende skattemyndighederne.
   Artikel 3
   Italien giver Kommissionen meddelelse om de nationale foranstaltninger, jf. artikel 1 og 2.
   Senest 15 måneder efter at foranstaltningerne i artikel 1 og 2 er trådt i kraft i Italien, indsender Italien en rapport til Kommissionen om den generelle situation for så vidt angår refusion af moms til momspligtige personer, der berøres af disse foranstaltninger, og navnlig om den gennemsnitlige varighed af refusionsproceduren, samt om foranstaltningens samlede effektivitet med hensyn til at nedbringe momsunddragelse i de berørte sektorer.
   Artikel 4
   Gennemførelsesafgørelse (EU) 2015/1401 ophæves fra den 1. juli 2017.
   Artikel 5
   Denne afgørelse finder anvendelse fra den 1. juli 2017 til den 30. juni 2020.
   Artikel 6
   Denne afgørelse er rettet til Den Italienske Republik.
   
      Udfærdiget i Luxembourg, den 25. april 2017.
      
         
            På Rådets vegne
         
         I. BORG
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  Rådets gennemførelsesafgørelse (EU) 2015/1401 af 14. juli 2015 om tilladelse til Italien til at indføre en særlig foranstaltning, der fraviger artikel 206 og 226 i direktiv 2006/112/EF om det fælles merværdiafgiftssystem (EUT L 217 af 18.8.2015, s. 7).